นิกเกอิปิดบวก 189.50 จุด หลังกระแสเฟดขึ้นดบ.ฉุดเยนอ่อน
นิกเกอิปิดบวก 189.50 จุด หลังกระแสเฟดขึ้นดบ.ฉุดเยนอ่อน
5 พ.ย. 2558

ดัชนีนิกเกอิตลาดหุ้นโตเกียวปิดปรับขึ้นในวันนี้ โดยดัชนีนิกเกอิปิดเพิ่มขึ้น 189.50 จุด หรือ +1.00% สู่ระดับ 19,116.41 จุด ซึ่งเป็นระดับปิดสูงสุดในรอบเกือบ 6 สัปดาห์เนื่องจากกระแสคาดการณ์ระลอกใหม่เกี่ยวกับการปรับขึ้นอัตราดอกเบี้ยของสหรัฐภายในสิ้นปีนี้ ได้ส่งผลให้เงินเยนอ่อนค่าลงเมื่อเทียบดอลลาร์สหรัฐ ซึ่งได้ช่วยหนุนความเชื่อมั่นของนักลงทุน และเป็นปัจจัยบวกสำหรับหุ้นกลุ่มส่งออก
เงินเยนที่อ่อนค่าลงได้ช่วยหนุนบรรยากาศของตลาด หลังนางเจเน็ต เยลเลน ประธานธนาคารกลางสหรัฐ (เฟด) กล่าวแถลงต่อคณะกรรมาธิการบริการการเงินประจำสภาผู้แทนราษฎรสหรัฐ โดยระบุว่า เฟดอาจจะปรับขึ้นอัตราดอกเบี้ยในการประชุมวันที่ 15-16 ธ.ค. แม้ย้ำว่าขณะนี้เฟดยังไม่ได้มีการตัดสินใจแต่อย่างใด
นางเจเน็ตกล่าวว่า เดือนธ.ค.เป็นช่วงเวลาที่มีความเป็นไปได้ในการปรับขึ้นอัตราดอกเบี้ย เนื่องจากเศรษฐกิจสหรัฐปรับตัวน่าพอใจ โดยความคิดเห็นดังกล่าวได้กระตุ้นการคาดการณ์ของตลาดเกี่ยวกับการปรับขึ้นอัตราดอกเบี้ยภายในปีนี้